เมื่อ Tim Cook ทะเลาะกับ Mark Zuckerberg
“ถ้าบริการออนไลน์ที่เราใช้มันฟรี ก็ขอให้รู้ไว้ว่าเราไม่ใช่ลูกค้า แต่เรานั่นแหละที่เป็นสินค้าของพวกเขา”  ประโยคนี้ถูกพูดโดย Tim Cook ผู้มีเจตนารมณ์ชัดเจนว่า เขาเกลียดโมเดลธุรกิจการให้บริการฟรีบนโลกอินเทอร์เน็ต เนื่องจากต้องยุ่งเกี่ยวกับข้อมูลส่วนตัวของผู้ใช้งานมากเกินไป  และไม่กี่เดือนมานี้ Cook ก็ยังตอบคำถามในการสัมภาษณ์ย้ำเกี่ยวกับเรื่องเดิมว่า Apple จะไม่มีวันทำอะไรแบบนี้แน่นอน..
17 พ.ย. 2561

เมื่อ Tim Cook ทะเลาะกับ Mark Zuckerberg / โดย ลงทุนแมน
“ถ้าบริการออนไลน์ที่เราใช้มันฟรี ก็ขอให้รู้ไว้ว่าเราไม่ใช่ลูกค้า
แต่เรานั่นแหละที่เป็นสินค้าของพวกเขา”
ประโยคนี้ถูกพูดโดย Tim Cook ผู้มีเจตนารมณ์ชัดเจนว่า เขาเกลียดโมเดลธุรกิจการให้บริการฟรีบนโลกอินเทอร์เน็ต เนื่องจากต้องยุ่งเกี่ยวกับข้อมูลส่วนตัวของผู้ใช้งานมากเกินไป
และไม่กี่เดือนมานี้ Cook ก็ยังตอบคำถามในการสัมภาษณ์ย้ำเกี่ยวกับเรื่องเดิมว่า Apple จะไม่มีวันทำอะไรแบบนี้แน่นอน..
ด้าน Mark Zuckerberg ไม่พอใจความคิดเห็นของ Tim Cook ที่วิพากษ์วิจารณ์โมเดลธุรกิจของ Facebook เรื่อยมา
ล่าสุด Facebook ยอมรับว่าได้ประกาศเชิญชวนให้พนักงานและผู้บริหารของบริษัท เลิกใช้ iPhone และหันมาใช้ Android แทน..
จริงๆ แล้วเรื่องราวสงครามประสาทระหว่าง Cook และ Zuckerberg เกิดขึ้นมาตลอดระยะเวลา 4 - 5 ปีที่ผ่านมา..
เป็นที่รู้กันดีว่าโมเดลธุรกิจ Facebook ให้บริการแพลตฟอร์มฟรีที่มีผู้ใช้งาน 2,234 ล้านคนต่อเดือน
อีกมุมหนึ่งคือ บริษัท Apple
ถึงแม้ Apple จะเป็นบริษัทที่ขับเคลื่อนด้วยเทคโนโลยีเหมือนกัน แต่บริษัทกลับมีโมเดลธุรกิจที่แตกต่างกับ Facebook อย่างสุดขั้ว
เพราะใครๆ ก็รู้ว่าสินค้าของ Apple มีราคาแพงมากเมื่อเทียบกับคู่แข่ง ในขณะที่คนใช้ Facebook ไม่ต้องจ่ายเงินใดๆ
แล้วทั้ง 2 บริษัทมี รายได้และ กำไร เท่าไร?
บริษัท Apple
ปี 2016 รายได้ 7,084,000 ล้านบาท กำไร 1,501,000 ล้านบาท
ปี 2017 รายได้ 7,530,336 ล้านบาท กำไร 1,588,000 ล้านบาท
โดยรายได้หลักๆ ของ Apple มาจากสินค้า Hardware เช่น iPhone, iPad, MacBook รวมกันกว่า 86%
ส่วนบริษัท Facebook
ปี 2016 รายได้ 908,000 ล้านบาท กำไร 336,000 ล้านบาท
ปี 2017 รายได้ 1,335,000 ล้านบาท กำไร 523,400 ล้านบาท
สิ่งที่น่าสนใจคือ รายได้หลักของ Facebook จะมาจากค่าโฆษณาสูงถึง 98.2%..
โดยกลไกการโฆษณาก็มีเบื้องหลังมาจากข้อมูลของผู้ใช้งาน เช่น เพศ, อายุ และระดับการศึกษา
เรื่องนี้ทำให้ผู้ที่สนใจจะโฆษณาสินค้า และบริการสามารถเลือกกลุ่มเป้าหมายที่ต้องการ รวมถึงบริหารงบโฆษณาได้แม่นยำ ถูกต้องและรวดเร็วมากขึ้น
ดูเผินๆ แล้ว โมเดลธุรกิจของ Facebook ที่ผ่านมาดูเหมือนไม่มีปัญหาอะไร
เราได้ใช้บริการฟรีๆโดยอาจจะมีโฆษณามาแทรกบ้าง
ถ้าอยู่ในปริมาณที่เหมาะสม เราก็พอรับได้
แต่เรื่องราวของ Facebook ในช่วงปีนี้ กลับไม่เป็นแบบนั้น..
โดยเฉพาะเหตุการณ์ที่ข้อมูลผู้ใช้งาน Facebook รั่วไหลออกมา และไปอยู่ในมือของ Cambridge Analytica ซึ่งบริษัทนี้เกี่ยวข้องกับการหาเสียงเลือกตั้งของ Donald Trump
เรื่องนี้ทำให้หลายคนไม่พอใจ และ Tim Cook ผู้บริหารของ Apple เริ่มโจมตีโมเดลธุรกิจนี้มากกว่าเดิม
จนเมื่อไม่นานมานี้..
Tim Cook ให้สัมภาษณ์ผ่านรายการทีวีว่า “เราจะไม่มีทางเข้าไปยุ่งเกี่ยวกับข้อมูลส่วนตัวของคนโดยเด็ดขาด ข้อมูลผู้ใช้งานถือเป็นสิทธิและเสรีภาพของคนๆ นั้น”
ยังไม่หมดเพียงแค่นี้..
นักข่าวยังยิงคำถามกรณีการรั่วไหลข้อมูลผู้ใช้งาน 50 ล้านคนว่า
หาก Tim Cook อยู่ในเหตุการณ์เดียวกับ Mark Zuckerberg เขาจะทำอย่างไร?
Cook ตอบกลับไปสั้นๆ ว่า “คุณถามผมเหรอว่าผมจะทำอย่างไร? เราไม่มีทางที่จะอยู่ในสถานการณ์แบบนั้นไงล่ะ”
ซึ่งเหตุการณ์นี้อาจเป็นต้นตอทำให้ Mark Zuckerberg ไม่พอใจ และไม่เห็นด้วยอย่างมากจนในที่สุดกลายมาเป็นที่มาของการสนับสนุนให้พนักงานในบริษัทเลิกใช้ iPhone และเปลี่ยนไปใช้ Android ด้วยเหตุผลที่ว่า Andriod เป็นระบบปฏิบัติการที่มีผู้นิยมมากที่สุดในโลก..
ย้อนกลับไปดูคำพูดของ Tim Cook เมื่อ 4 ปีก่อน..
“ถ้าบริการออนไลน์ที่เราใช้มันฟรี ก็ขอให้รู้ไว้เลยว่าเราไม่ใช่ลูกค้าแต่เรานั่นแหละที่เป็นสินค้าของพวกเขา”
ซึ่งจริงๆ แล้วเป็นการพูดรวมๆ และเป้าหมายหลักตอนนั้นน่าจะเป็น Google อย่างไรก็ตาม Facebook ก็คงถูกเหมารวมไปด้วยกับคำกล่าวนี้
และในตอนนั้น Mark Zuckerberg ก็ได้กล่าวย้อนกลับไปว่า
“คำพูดนี้ไร้สาระที่สุด.. ถ้าคุณคิดว่าต้องซื้อสินค้า Apple แพงๆ เพื่อให้เป็นพวกเดียวกันกับเขา ถ้าเขาเห็นคุณเป็นพวกจริง เขาก็ควรจะทำสินค้าให้ราคาถูกกว่านี้..”
คงต้องปิดท้ายบทความนี้ด้วยคำถามที่น่าคิดว่า
ถ้า ให้เราใช้ iPhone แต่ต้องเลิกใช้ Facebook ไปตลอดกาล
หรือ ให้เราใช้ Facebook แต่ต้องเลิกใช้ iPhone ไปตลอดกาล
เราจะเลือกอะไร?
----------------------
<ad> ถ้าเราเลือก Facebook ก็คงอยากเข้าใจ Facebook แบบทะลุทะลวง ต้องอ่านหนังสือเล่มนี้ ‘ใช้ Facebook ถูกวิธี ยอดขายดีขึ้น 100 เท่า’ โดย "DIGITAL TIPS" อ่านแล้วจะเข้าใจพี่มาร์กขึ้นอีกหลายเท่า ยิงแอดได้ปังๆ กว่าที่เคย อ่านสนุก เข้าใจง่าย แถมมีวิดีโอในเล่มแจกให้ไว้ไปทำตามกันได้
สามารถซื้อได้แล้วตามร้านหนังสือชั้นนำ ตั้งแต่วันนี้เป็นต้นไป
ราคาเพียง 249 บาทเท่านั้น
สั่งซื้อได้ที่
หรือ 
----------------------